O fată în vârstă de 12 ani, din localitatea Prundeni, judeţul Vâlcea, a dispărut de acasă și este căutată de către poliţişti. Copila se numește David Petruța Daniela, iar autoritățile îi roagă pe cei care pot da informații despre ea să sune la 112, informează News.ro.
„La data de 4 mai a.c., poliţiştii din cadrul Secţiei de Poliţie Rurală nr. 4 Prundeni au fost sesizaţi cu privire la faptul că minora DAVID PETRUŢA DANIELA, în vârstă de 12 ani, a plecat de la adresa de domiciliu din localitatea Prundeni şi nu a mai revenit până în prezent”, a anunțat, sâmbătă, IPJ Vâlcea.
Sursa citată a precizat că, la momentul plecării, fata era îmbrăcată cu o geacă de culoare albastră, pantaloni tip colanţi, de culoare neagră, tricou alb, iar în picioare încălţăminte de culoare neagră.
Semnalmente: 1,50 m înălţime, păr brunet, ochi căprui, ten deschis, faţa ovală.
„Persoanele care deţin şi pot oferi informaţii cu privire la această persoană sunt rugate să apeleze numărul unic de urgenţă 112 sau să anunţe cea mai apropiată unitate de poliţie”, au mai transmis poliţiştii.